Covid-19: President sê dié bedrywe ook nou weer aan die gangPres. Cyril Ramaphosa. (Foto: Elmond Jiyane/GCIS) Pres. Cyril Ramaphosa het Woensdagaand die land toegespreek oor ontwikkelings in die land se risiko-aangepaste strategie om die verspreiding van Covid-19 te beheer. Dit volg ná vergaderings met die kabinet, die nasionale koronavirus-beheerraad, en die presidensiële koördineringsraad. President Ramaphosa het gesê tot dusver is 80 412 gevalle van Covid-19 reeds in die land bevestig. Van dié gevalle het 44 331 (sowat 55%) reeds herstel. Dit beteken daar is 34 407 aktiewe gevalle tans in die land. Die dodetal staan op 1 674. “Te midde van ŉ verwoestende pandemie, word ons bemoedig deur nuus vandeesweek van ŉ deurbraak in die behandeling van Covid-19,” het pres. Ramaphosa gesê. “ŉ Studie deur die Universiteit van Oxford in Engeland het bevind dat die middel deksametasoon, wat ook in Suid-Afrika vervaardig word deur een van ons farmaseutiese maatskappye en waarvan daar volop voorraad is, sterftes onder pasiënte op ventilators met ŉ derde verminder het.” Die departement van gesondheid en die ministeriële raadgewende komitee het aanbeveel dat deksametasoon oorweeg kan word vir gebruik op pasiënte op ventilators en asemhalingsmasjiene. “Ons glo dit sal ons bestuur van die siekte baie verbeter vir diegene wat die ergste hierdeur getref is.” Die president het gesê selfs met die maatreëls wat in plek gestel is om maatskappye, werknemers en behoeftige huishoudings te help as deel van die R500 miljard-verligtingspakket, is daar ŉ beperking op hoe lank dié ondernemings gesluit kan bly. “Toe ek aangekondig het dat die land van 1 Junie na risikovlak 3 sal beweeg, het ek gesê dat ons sal oorweeg om ander bedrywe ook oop te maak, indien die nodige veiligheidsmaatreëls in plek gestel kan word en volgehou kan word.” Ná verdere gesprekke met verteenwoordigers uit die verskillende bedrywe oor streng nakomingsmaatreëls, en raad van wetenskaplikes en gesprekke met premiers, het die kabinet besluit om beperkings te verlig op sekere ekonomiese aktiwiteit. Dit sluit in: “In elke geval is daar op spesifieke en streng veiligheidsmaatreëls ooreengekom. Dit sal in plek gestel moet word voor die betrokke bedryf kan heropen en dit sal volhou moet word indien die bedryf wil oop bly.” Pres. Ramaphosa het gesê ŉ aankondiging sal binnekort gemaak word oor die spesifieke maatreëls en die datum van wanneer dié bedrywe hul deure mag oopmaak. Hy het gesê die betrokke bedrywe het meer as 500 000 mense in diens. Alle verdere regulasies van vlak 3 bly van krag. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.